Author: kovacova
Company: Hewlett-Packard Company

Smernica o postupe pri výbere na obsadenie funkcie člena štatutárneho orgánu zakladajúcej akciovej spoločnosti so stopercentnou majetkovou účasťou štátu, zastúpeného Ministerstvom zdravotníctva Slovenskej republiky.

Čl. 1
Úvodné ustanovenie

	Predmetom smernice je určenie postupu, priebehu a základných pravidiel pri realizácii výberu na obsadenie funkcie členov štatutárneho orgánu akciovej spoločnosti so stopercentnou majetkovou účasťou štátu,  ktorý je zastúpený Ministerstvom zdravotníctva Slovenskej republiky, a ktorá vznikne transformáciou zo štátnej príspevkovej organizácie.

Čl. 2
Vyhlasovanie výberu

(1)	Výber vyhlasuje minister zdravotníctva Slovenskej republiky v tlači alebo v iných všeobecne prístupných prostriedkoch masovej komunikácie (na internetovej stránke www.health.gov.sk) najmenej dva týždne pred jeho uskutočnením.

(2)	Oznámenie o výbere obsahuje:
a)	názov a sídlo zakladajúcej akciovej spoločnosti, ktorá bude transformovaná z štátnej príspevkovej organizácie názov a sídlo
b)	funkciu, ktorá sa obsadzuje výberom,
c)	kvalifikačné predpoklady a osobitné kvalifikačné predpoklady na vykonávanie funkcie,
d)	iné kritériá a  požiadavky v  súvislosti s  obsadzovanou funkciou ( navrhovanými Stanovami),
e)	zoznam požadovaných dokladov,
f)	dátum a miesto podania žiadosti o zaradenie do výberu.

Čl. 3
Výberová komisia

(1) Výber uskutočňuje výberová komisia, ktorú zriadi minister zdravotníctva Slovenskej republiky ako budúci vykonávateľ akcionárskych práv a vymenuje jej členov, z ktorých  určí predsedu komisie a tajomníka komisie.

(2) Výberová komisia pozostáva z 6-tich členov,  ktorých určí vykonávateľ budúcich akcionárskych práv. Členmi výberovej komisie  sú spravidla zamestnanci ministerstva ako aj externí odborníci alebo poradcovia z oblasti zdravotníctva,  z oblasti riadenia zdravotníctva, poisťovníctva, práva, ekonómie a iní. 

(3)	 Predseda a členovia výberovej komisie:
a)	zodpovedajú za vykonanie a riadny priebeh výberu,
b)	postupujú v súlade s touto smernicou,
c)	nestranne hodnotia jednotlivých uchádzačov,
d)	zachovávajú mlčanlivosť o všetkých skutočnostiach, o ktorých sa dozvedeli v súvislosti s výkonom funkcie člena výberovej komisie.

(4)	Funkcia predsedu a člena výberovej komisie je nezastupiteľná.

(5)	Ak je člen výberovej komisie predpojatý alebo zaujatý, oznámi túto skutočnosť zriaďovateľovi komisie a budúcemu  vykonávateľovi akcionárskych práv bez odkladu, ktorý zruší jeho vymenovanie za člena výberovej komisie a vymenuje nového člena výberovej komisie.

(6)	Za účelom plynulého a komplexného zabezpečenia organizačno-administratívnych úkonov súvisiacich s výberom je na výbere prítomný aj tajomník výberovej komisie určený vykonávateľom akcionárskych práv, ktorý uchádzačov nehodnotí.

(7)	 Členom výberovej komisie nemôže byť osoba, ktorá sa uchádza o funkciu v štatutárnom orgáne spoločnosti s majetkovou účasťou štátu, na obsadenie ktorej  sa vypisuje výber. 

Čl. 4
Uchádzač výberu

(1)	Prípravu výberu zabezpečuje výberová komisia, ktorá po uplynutí doby na podanie žiadostí o účasť na výbere preskúma:
a)	dodržanie lehoty na podanie žiadosti o účasť na výbere,
b)	komplexnosť predložených dokladov podľa predpokladov uvedených vo vyhlásení výberu,
c)	iné kritériá a požiadavky v súvislosti s obsadzovanou funkciou (Stanovy). 

(2)	Uchádzača, ktorý spĺňa predpoklady uvedené vo vyhlásení výberu, výberová komisia zaradí  predloží zakladateľovi akciových spoločností.

(3)	Uchádzačovi, ktorý nespĺňa podmienky  uvedené vo vyhlásení výberu, výberová komisia oznámi ich nesplnenie a vyradenie z výberu. Predložené doklady mu vráti späť.

(4)	Účasť vo výbere je umožnená tým uchádzačom, ktorí spĺňajú podmienky uvedené vo vyhlásení výberu.

(5)	Priebeh výberu zabezpečuje tajomník výberovej komisie.

(6)	Tajomník výberovej komisie zachováva mlčanlivosť o všetkých skutočnostiach, o ktorých sa dozvedel v súvislosti s výkonom funkcie tajomníka výberovej komisie.

Čl. 5
Výber

(1)	Rokovanie výberovej komisie vedie predseda výberovej komisie, ktorý na začiatku výberu oboznámi všetkých členov výberovej komisie s touto smernicou a podmienkami výberu pre jednotlivých uchádzačov pre výkon obsadzovanej funkcie  štatutárneho orgánu.

(2)	Výber sa uskutoční na základe vyhodnotenia:

a)	odborných znalostí a schopností uchádzača pre výkon obsadzovanej funkcie štatutárneho orgánu (predstavenstva),
b)	riadiacich, organizačných a osobnostných predpokladov pre výkon funkcie štatutárneho  orgánu (predstavenstva).

Čl. 6
Vyhodnotenie výberu

(1)	Výberová komisia vyhodnotí výsledky uchádzačov výberu na základe komplexného posúdenia:
a)	požadovaných predpokladov na vykonávanie funkcie člena štatutárneho orgánu akciovej spoločnosti, 
b)	odborných znalostí a schopností  uchádzača pre výkon obsadzovanej funkcie štatutárneho orgánu.

(2)	Výberová komisia zhodnotí výsledok výberu a určí uchádzačov, ktorí vyhoveli stanoveným podmienkam. 

(3)	Ak výberová komisia posúdi potrebu ďalšieho zisťovania  predpokladov, odborných znalostí a schopností môže pozvať uchádzača o funkciu v štatutárnom orgáne akciovej spoločnosti na ústny pohovor alebo písomne. 

Čl. 7
Zápisnica

(1)	O priebehu a výsledkoch výberu sa vyhotoví zápisnica, ktorú podpíšu všetci členovia výberovej komisie.

(2)	Ak niektorý z členov výberovej komisie odmietne podpísať zápisnicu, táto skutočnosť sa uvedenie v zápisnici spolu s odôvodnením odmietnutia.

Čl. 8
Ukončenie výberu

(1)	Výsledok výberu, t.j. zoznam uchádzačov, ktorí vyhoveli stanoveným podmienkam a splnili odborné znalosti, schopnosti a predpoklady, oznámi výberová komisia ministrovi zdravotníctva Slovenskej republiky, ktorý z tohto zoznamu vyberie zástupcov štátu do štatutárneho orgánu akciovej spoločnosti. 

(2)	Ak výberová komisia na základe výberu nevyberie uchádzača na obsadzované miesto člena štatutárneho orgánu zakladajúcej akciovej spoločnosti, pretože žiadny uchádzač nevyhovel ustanoveným podmienkam, navrhne vykonávateľovi akcionárskych práv  vyhlásiť nový výber.

Čl. 9
Účinnosť

	Táto smernica nadobúda účinnosť dňom zverejnenia.

Ivan Uhliarik
    minister